سرگوست : بیا چورن بھا کن ایں (سیمی  ءُ گُڈی بھر)
نبشتہ کار: زاھدہ رئیس راجی
ھیر پدءَ بانک  ھانیہ کنول ءَ من ءَ لھتے یوٹیوب ءِ تا مُردیم دات انت کہ ھروھدءَ موہ رس ایت ایشاں بہ چار ءُ پدءَ من ءَ گوں رھوت بہ کن۔ من ترا پہ کانفرنس کال ءَ زوراں تو مئے سوجکار ءَ اے  دراھیں گپّاں بہ گوش کہ تو من ءَ گوشتگ اَنت ءُ ھمے داب ءَ کہ اے تامُرانی تہ ءَ دگہ جنک وتی سوبمندی ءَ درشان کنگءَ انت تو ھم بہ کن۔
دمانے ءَ رند من آئی ءِ لنک پچ کُت انت چاراں سوجکار گوں لھتے جنکاں ویڈیو کانفرنس کنگءَ اِنت ءُ جنکانی سوبمندی ءِ داستاناں مھلوک ءَ پیشدارگ ءَ انت۔نوں من ءَ سرترگءَ گپت کہ من دزّ نہ گپت،   دزّ ءَ من ءَ گپت۔ھما دمان ءَ  من بانک ءَ   توارے دیم دات ءُ تچک ءَ گوشت کہ پہ تامُر ءِ اڈ کنگ ءَ گوں شما ھمراھداری کُت نہ کن آں۔آئی ءَچارات کہ چوش مہ بیت اے بہ تچ ایت ، گُڑا پہ منی دارگ ءَ دراھینت  ئِےکہ ھرکسے تامُر اڈ کنگ نہ لوٹ ایت، آئی ءِ توار زورگ بیت۔من گوشت کہ  شر انت بانک ، ھروھدءَ گِش آں  گوں شما ھال اھوال کن آں۔
ھمے درگت ءَ منی ھما دزگھار کہ چہ بندری ءَ من ءَ اولی روچءَ زنگ ئِے جتگ اَت ءُ وتی کار ءِ دزگرگ ءِ ھال ئِے سر کُتگ اَت، آئی ءِ لوگ واجہ ءِ توار بندے  منی گورءَ اتک کہ تئی دزگھار ءَ  ھما نوکیں کار دست گپتگ، آ چہ آئی ءَ بینک ءِ اکاؤنٹ  نمبرءَ لوٹگ ءَ انت ءُمنی دل جَنَگءَ انت کہ اے فراڈ مہ بنت، گھار !تو وتی دزگھار ءِ ھال ءَ بہ گر۔
ادءَ اے گپ ءَ گوشگ لوٹ آں کہ چہ پسہ دیگ ءَ پیش منی ھیل انت کہ اسل کسّہ ءَ زانگ ءِ جُھد ءَ بہ کن آں۔  چوشکہ مروچاں گیشتریں مھلوک ءِ دین ایمان  وتی فیس بُک ، انسٹاگرام ءُ واٹس ایپ ءِ اسٹیٹس نوکازگی انت۔پمشکا من  تچک ءَ دزگھار ءِ اسٹیٹس ءَ شُت آں۔ چاراں اودءَ ھم انچیں تامُر ایر انت کہ مارا مئے ٹریننگ ءِ اولی روچءَ سلائیڈانی دروشم ءَ پیش دارگ بوتگ اَت۔ مئے داب ءَ آئی ءَ ھم گوشگ بیتگ ات کہ  پہ اے  کار ءِ دست مان دیگءَ شمئے سرءَ بازینے ایراد گرایت ءُ شمئے جند ءِ لوگ ءِ مردم شمارا نئیل انت کہ باپار بہ کن ات ، بلے بہ چارات! کسی گپّاں گوش مہ دار اِت۔
دمانے ءَ من کسّہ ءِ آسرءَ سر بیت آں کہ منی دزگھار ھم ھما دا ب ءَ رپینگ بیتگ کہ بانک ھانیہ کنول ءَ من ءَ چہ لنکڈ ان ءَ شوھاز اتگ ءُ کنسلٹینسی ءِ نام ءِ سرءَ رپینگ ءِ لانک بستگ۔
نوں بانک ھانیہ چار  روچ انت ودار ءَ انت کہ زاھدہ من ءَ آڈیو کانفرنس ئیگی وھد بہ دنت ءُ من بانک کنول  ءِ دراھیں کلوھاں سرگوز کنگ ءَ آں کہ زھنی ایمنی چہ درستاں دیم ءَ تر انت۔بلے لیزگیں مردماں ابرت نیست ، آ چہ سھور ءَ پد کلوہ پہ کلوہ انت کہ تو کدی وھد دئے۔
اے سرگوست ءِ ھمراھی ءَ دگہ یک گپے دلگوش کرز ایت کہ بلوچستان ءِ بازیں بانُکے ایشانی پیمیں مردمانی  چاپ ءَ کپتگ، آھاں وتی زرّ باپار ءِ نام ءَ داتگ ءُ سنگاری ساز ءُ سامان پہ بھا زُرتگ، اگاں نہ جنین ءُ چکانی گُد پُچ چہ ایشاں  گپتگ،  اگاں نہ دگہ بھائی ازباب زُرتگ ءُ  اکس اش  وتی واٹس ایپ ءُ انسٹا گرام ءِ  اسٹیٹساں جتگ انت کہ بھا بہ بنت، بلے اپسوز ایشاں زوروک نیست۔
ادءَ پدءَ ھما گپّہ جن آں کہ ھمائی ءَ  چورن بھا کنگ ءِ ھنر  گون ،  آئی ءَ نپ چست کُتگ بزاں وتی زر گوں نپ ءَ کٹ اتگ ،بلے ھمایاں کہ وانگجاھانی استاد بیتگ اَنت یا نبشتہ کار بیتگ انت یا دوچگر بیتگ انت، یا لوگی جنیں آدم کہ آھانی گورءَ دگہ کارے امرے نہ بیتگ  ءُ لوٹ اتگ ات  کہ دست وتی پندول ءَ بہ بیت، آھاں بازیں مالی تاوانے چہ ھمے ادارھانی  ءُ ھمے سیلزاینجنٹانی وسیلہ ءَ  رس اتگ۔
منی سرگوست ءِبُنی مول ءُ مُراد ایش انت کہ فار ایوَر کمپنی ءَ بانک بینش ءُ پاور ایگل کمپنی ءَ بانک کنول ءِ دابیں چورن بھا کنوک دست کپتگ انت کہ آ ٹریننگ ءِ وسیلہ ءَ  زھن سازی کن انت ءُسادائیں مردماں گلائین انت کہ شما باپار ءِ بندات ءَ چہ مارا بہ کن ات کہ مئے ازباب دستانی دست ، زورگ بنت، شمئے ھرچ کُتگیں زر پدءَ شمارا رس انت،بلے منی راج مَہ  شموش ایت کہ اے  بانکاں وت ءَ  وَ کمیشن رس ایت، پروموشن رس ایت، ماہ ءِ سرءَ پگار ھم رس ایت بلے اگاں اے گرانی ءَ گران کیمتیں ازباب بھا مہ بنت، سالانی سال ایر بہ بنت گُڑا  مارا شمارا چے رس اِیت؟
الم ءَ بہ جیڑ ات ۔
منتوار
٭